Натрий фосфаттары
Натрий фосфаттары – а фосфор кислотасынын натрий туздары. Ортофосфор к-сы бир, эки жана үч натрий кармаган NaH2PO4, Na2HPO4, Na3PO4 туздарын берет. Натрий дигидрофосфатын ысыта баштаганда сууну бөлүп чыгаруу менен натрий пирофосфатына айланып, ал эми жогорку температурада полиморфтук натрий метафосфатына өтөт. Натрий гидрофосфатын ысытканда сууну бөлүп чыгаруу менен натрий пирофосфатына айланат. Фосфаттар сууда эришет. Өнөр жайда натрий ортофосфаттары сода Na2СО3  же натрий гидроксиди менен фосфор кислотасын нейтралдаштыруудан алынат. Суусуз фосфаттар алууда алынган ортофосфатты бууландырып кургатып алышат. Н. ф. негизинен жуучу зат катары колдонулат. Суунун шорлуулугун пайда кылган кальций, магний, барий иондору менен эригичтиги алда канча жогору болгон комплекстик бирикмелер пайда кылат. Н. ф. полифосфат синтездик кир кетирүүчү заттар негизги органикалык  эмес курамын түзөт. Аталган заттар өндүрүлүшү жылдан-жылга көбөйүүдө. Мындан тышкары, кендери байытууда, кездеме жана булгары өндүрүүдө, тамак аш өнөр жайында, электролиттик процесстерде колдонулат.

Колдонулган адабияттар
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6
 Химия